Virallinen lehti nro C 196 , 22/06/1998 s. 0042



KIRJALLINEN KYSYMYS E-3968/97 komissiolle esittäjä(t): Mihail Papayannakis (GUE/NGL) (12. joulukuuta 1997) Aihe: Vuotta 2000 koskeva ongelma Lontoossa ilmestyvän ¨Times¨-lehden artikkelissa 23. marraskuuta mainitaan, että asiantuntijaryhmä on jättänyt presidentti Clintonille selonteon, jonka mukaan euron käyttöönoton sattuminen EU:n jäsenvaltioissa samaan ajankohtaan tietokoneiden uudelleenohjelmoinnin kanssa, joka on tarpeen vuosilukuun 2000 siirtymiseksi (¨the year 2000 problem¨), luo Euroopalle ylitsepääsemättömiä teknisiä ja taloudellisia ongelmia. Tämän artikkelin mukaan amerikkalaiset asiantuntijat menevät jopa niin pitkälle, että he ¨ehdottavat¨, että Euroopan on lykättävä yhteisen valuutan käyttöönottoa ainakin viidellä vuodella. Koska asia on erityisen tärkeä ja koska Eurooppa ei voi olla riippuvainen ulkopuolisten ohjeista asioissa, jotka ovat selvästi sen omia, komissiolta kysytään: 1. Pitääkö se amerikkalaisten asiantuntijoiden analyysiä vakavasti otettavana vai edustaako se mahdollisesti tahallista tai tahatonta väärän tiedon levittämistä? 2. Miten se arvioi tämän joka tapauksessa todellisen ongelman mittasuhteita, onko tästä asiasta tehty tutkimuksia ja mitkä ovat niiden tulokset? Komission jäsenen Yves-Thibault de Silguyn komission puolesta antama vastaus (16. helmikuuta 1998) Komissio on tietoinen presidentti Clintonille jätetystä selonteosta, jossa suositellaan muun muassa talous- ja rahaliiton EMUn lykkäämistä viidellä vuodella, koska on huomattu, että tietotekniikkajärjestelmien muuttamiseen ei ole riittävästi koulutettua henkilöstöä. Komissio kyseenalaistaa eräät raportissa esitetyt päätelmät, mutta myöntää samalla, että raportin laatija on yksi Amerikan arvostetuimmista asiantuntijoista ohjelmistojen kustannuslaskelmien alalla ja että itse selvitys on tervetullut ja hyödyllinen lisä keskusteluun EMUn vaikutuksista tietotekniikkaan. Komissio on jo jonkin aikaa tutkinut vuoden 2000 ja euron käyttöönoton vaikutuksia tietotekniikkaan. Se järjesti muun muassa 2. lokakuuta 1997 pyöreän pöydän kokouksen, joka omistettiin yksinomaan euron käyttöönotosta aiheutuville tietotekniikan haasteille. Kokouksessa kävi selkeästi ilmi, että tietojärjestelmien kannalta näiden kahden seikan ongelman määrittely on varsin erilainen. Asiantuntijoiden mielestä vuosi 2000 on tietotekniikkakysymys, joka vaikuttaa liiketoimintaan, kun taas euro on etupäässä liiketoiminnallinen kysymys, joka vaikuttaa tietotekniikkaan. Tästä voidaan päätellä, ettei ehkä ole tarkoituksenmukaista soveltaa samoja menetelmiä näiden kahden hankkeen kustannusten arviointiin, kuten selonteossa on tehty. Molempia kysymyksiä on kuitenkin käsiteltävä pääpiirteittäin samalla ajanjaksolla, ja molemmat seikat ovat resurssien (henkilöresurssien ja taloudellisten resurssien) kannalta suuria haasteita. Yhdessä ne muodostavat laajuudessaan ohjelmistovastuuhenkilöille ainutlaatuisen haasteen. Komissio kuulee laajalti tietotekniikan käyttäjiä ja toimittajia sekä osallistuu tutkimussarjan rahoittamiseen, jossa käsitellään Euroopan teollisuuden valmiutta vastaanottaa EMU sekä vuosi 2000. Kuulemiskierros on osoittanut, että molemmat haasteet ovat vakavasti otettavia ja ettei ole välttämätöntä yrittää vastata molemmiin haasteisiin samanaikaisesti. Lisäksi vaikuttaa siltä, että kumpaankaan mainittuun seikkaan ei ole valmistauduttu riittävästi. Nopeasti lisääntyvästä tietoisuudesta ja sitoutumisesta huolimatta täytäntöönpano ei ole edistynyt odotetulla tavalla. On erittäin tärkeää, että teollisuus nopeuttaa euroon valmistautumistaan, jos tarvittavat tietotekniikan muutokset aiotaan toteuttaa ajoissa. Kuulemiskierroksella on kuitenkin käynyt myös ilmi, että aikataulua on mahdollista noudattaa euron osalta, ja että euroon siirtymiseksi tehtävät investoinnit maksavat itsensä nopeasti takaisin, kun taas vuosi 2000 on ainoastaan kustannuksia aiheuttava tekijä. Molempia edellä mainittuja seikkoja käsittelevät World Wide Web -sivut ovat nähtävillä osoitteessa http://www.ispo.cec.be/y2keuro. Komissio on laatinut useita asiakirjoja, joissa annetaan opastusta euron tietotekniikkaan liittyvissä asioissa ((Komission tiedonanto - Euron käyttöönottoon liittyvät käytännön kysymykset, KOM(97)491, saatavilla Internet-osoitteesta http://europa.eu.int/euro/en/practi/practi.asp. Recommendation for the placement of the euro sign on computer keyboards and similar information processing equipment, saatavilla englanniksi Internet-osoitteesta http://www.ispo.cec.be/y2keuro/docs.eukeyb.pdf. Preparing financial information systems for the euro, alustava asiakirja, XV/7038/97, englanniksi Internet-osoitteessa http://www.ispo.cec.be/y2keuro/docs/wdiseuro.pdf. )), ja se valmistelee parhaillaan vuoden 2000 tietokoneongelmia käsittelevää tiedonantoa.